STI ส่งซิกผลงานปี 62 โตต่อ หลังเดินหน้าประมูลงานเต็มสูบ เคาะแจกปันผล 0.10 บ.XD 29 เม.ย.62
STI ส่งซิกผลงานปี 62 โตต่อ หลังเดินหน้าประมูลงานเต็มสูบ เคาะแจกปันผล 0.10 บ.XD 29 เม.ย.62
7 มี.ค. 2562

นายสมเกียรติ ศิลวัฒนาวงศ์ ประธานเจ้าหน้าที่บริหาร บริษัท สโตนเฮ้นจ์ อินเตอร์ จำกัด (มหาชน) หรือ STI เปิดเผยถึงภาพรวมธุรกิจปี 2562 ว่า บริษัทมั่นใจว่าจะเติบโตต่อเนื่อง รับภาพรวมอุตสาหกรรมก่อสร้างและอสังหาริมทรัพย์ขยายตัวทั้งแบบแนวราบและแนวสูง ขณะที่อยู่ระหว่างเดินหน้าประมูลงานใหม่เพื่อสนับสนุนงานในมือ (Backlog) และผลประกอบการให้เติบโตแข็งแกร่ง
โดยล่าสุดบริษัทประกาศผลประกอบการงวดประจำปี 2561 มีการเติบโตตามคาดหมาย กลุ่ม STI มีรายได้จากการให้บริการ 631.39 ล้านบาท เพิ่มขึ้น 136.83 ล้านบาท หรือคิดเป็น 27.67% เมื่อเทียบกับปีก่อน สาเหตุหลักมาจากรายได้จากธุรกิจบริหารและควบคุมงานก่อสร้าง มีปริมาณงานที่ให้บริการเพิ่มขึ้น อาทิ โครงการ One Bangkok , โครงการ The PARQ และโครงการประเภทอาคารอเนกประสงค์ เป็นต้น สนับสนุนให้กำไรสุทธิส่วนของบริษัทใหญ่อยู่ที่ 73.03 ล้านบาท เพิ่มขึ้น 15.65 ล้านบาท หรือ 27.26%
ขณะที่มีกำไรขั้นต้น 200 ล้านบาท คิดเป็นอัตรากำไรขั้นต้น 31.68 และมีค่าใช้จ่ายจากการบริหารจัดการเพื่อเตรียมความพร้อมสำหรับการเข้าจดทะเบียนในตลาดหลักทรัพย์ฯ
สำหรับต้นทุนทางการเงินอยู่ที่ 1.14 ล้านบาท ลดลง 31.04% เมื่อเทียบกับปีก่อนหน้า มีสาเหตุหลักมาจากการลดลงของเงินกู้ยืมจากสถาบันการเงินและหนี้สินตามสัญญาเช่าการเงิน รวมทั้ง ได้จ่ายเงินกู้ยืมระยะยาวคงเหลือทั้งหมดและปิดวงเงินกู้ยืมระยะยาวดังกล่าวเรียบร้อยแล้ว สะท้อนฐานะการเงินของบริษัทฯ ที่แข็งแกร่ง
ทั้งนี้ เพื่อตอบแทนผู้ถือหุ้น และสร้างความเชื่อมั่นภาพรวมธุรกิจมีแนวโน้มการเติบโตที่ดี ที่ประชุมคณะกรรมการบริษัทฯ มีมติอนุมัติการจ่ายปันผลเป็นเงินสดประจำปี 2561 ในอัตรา 0.40 บาทต่อหุ้น โดย STI จ่ายเงินปันผลระหว่างกาลไปแล้วในอัตรา 0.30 บาทต่อหุ้น ดังนั้น บริษัทฯ จะจ่ายเงินปันผลเพิ่มเติมให้ผู้ถือหุ้นอีกในอัตรา 0.10 บาทต่อหุ้น โดยจ่ายจากกำไรสุทธิงวดวันที่ 1 ตุลาคม 2561 ถึงวันที่ 31 ธันวาคม 2561 กำหนดวันที่ไม่ได้รับสิทธิปันผล (XD) 29 เมษายน 2562 และวันที่จ่ายปันผล 22 พฤษภาคม 2562
“ในปี 2561 ภาพรวมอุตสาหกรรมก่อสร้างและอสังหาริมทรัพย์มีการขยายตัว มีการลงทุนจากภาครัฐบาลและเอกชนในงานโครงการขนาดใหญ่ สนับสนุนให้รายได้จากธุรกิจบริหารและควบคุมงานก่อสร้าง ซึ่งเป็นรายได้หลักของกลุ่ม STI มีการเติบโตที่  อย่างไรก็ตาม จากแนวโน้มการเติบโตของธุรกิจ กลุ่มบริษัทมีการเพิ่มจำนวนพนักงานเพื่อรองรับปริมาณงานที่สูงขึ้น จึงมั่นใจได้ว่า ในปี 2562 เราพร้อมลุยงานอย่างเต็มกำลัง และจะเป็นอีกปีทองของกลุ่ม STI ให้สามารถทำผลงานนิวไฮอย่างต่อเนื่องได้
โดยในช่วงต้นปี 2562 ที่ผ่านมา STI ได้เซ็นสัญญารับงานบริหารและควบคุมงานก่อสร้าง ในโครงการ One Bangkok เฟส 1 เพิ่มเติม และโอกาสในการดูแลงานโครงการ One Bangkok ในเฟสต่อไป รวมถึง อยู่ระหว่างเข้าร่วมประมูลงานโครงการจากผู้พัฒนาอสังหาริมทรัพย์รายใหญ่ของประเทศอย่างต่อเนื่อง คาดจะเห็นความชัดเจนเร็วๆ นี้” นายสมเกียรติ กล่าว